Document ID: 32011D0496

A BIZOTTSÁG VÉGREHAJTÁSI HATÁROZATA
(2011. augusztus 9.)
az EN 16156:2010 „Cigaretták - A gyúlékonysági képesség értékelése - Biztonsági követelmény” szabvány és az EN ISO 12863:2010 „A cigaretták gyúlékonyságának értékelése szabványos vizsgálati módszerrel” szabvány a 2001/95/EK európai parlamenti és tanácsi irányelv általános biztonsági előírásának való megfelelőségéről és az EN 16156:2010 „Cigaretták - A gyúlékonysági képesség értékelése - Biztonsági követelmény” szabvány hivatkozásainak és az EN ISO 12863:2010 „A cigaretták gyúlékonyságának értékelése szabványos vizsgálati módszerrel” szabványnak az Európai Unió Hivatalos Lapjában történő közzétételéről
(az értesítés a C(2011) 5626. számú dokumentummal történt)
(EGT-vonatkozású szöveg)
(2011/496/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az általános termékbiztonságról szóló 2001. december 3-i 2001/95/EK európai parlamenti és tanácsi irányelvre (1) és különösen annak 4. cikke (2) bekezdésének első albekezdésére,
a műszaki szabványok és szabályok terén történő információszolgáltatási eljárás és az információs társadalom szolgáltatásaira vonatkozó szabályok megállapításáról szóló 1998. június 22-i 98/34/EK európai parlamenti és tanácsi irányelv (2) 5. cikkével összhangban felállított állandó bizottsággal folytatott konzultációt követően,
mivel:
(1)
A 2001/95/EK irányelv 3. cikkének (1) bekezdése kizárólag biztonságos termékek forgalomba hozatalát engedélyezi a gyártóknak.
(2)
A 2001/95/EK irányelv 3. cikkének (2) bekezdése második albekezdése értelmében egy terméket a vonatkozó nemzeti szabványok hatálya alá tartozó veszélyek és veszélykategóriák tekintetében akkor lehet biztonságosnak tekinteni, ha az megfelel az olyan európai szabványokat átvevő önkéntesen alkalmazandó nemzeti szabványoknak, amelyek hivatkozásait a Bizottság ezen irányelv 4. cikkének (2) bekezdésével összhangban az Európai Unió Hivatalos Lapjában kihirdette.
(3)
Az irányelv 4. cikkének (1) bekezdése szerint az európai szabványokat a Bizottság felhatalmazása alapján európai szabványügyi testületeknek kell megállapítaniuk.
(4)
A 4. cikk (2) bekezdése alapján a Bizottság ki fogja hirdetni az ezen szabványokra történő hivatkozásokat.
(5)
2008. júniusában a Bizottság kiadta az M/425. sz. megbízást az Európai Szabványügyi Bizottságnak (a továbbiakban: CEN), hogy hozzon létre biztonsági szabványt a cigaretták által okozott tűz veszélyének elkerülése érdekében.
(6)
A CEN a Bizottság megbízására elfogadta az EN 16156:2010, „Cigaretták - A gyúlékonysági képesség értékelése - Biztonsági követelmény” szabványt. Az említett szabvány hivatkozik az EN ISO 12863:2010 „A cigaretták gyúlékonyságának értékelése szabványos vizsgálati módszerrel” szabványban foglaltakra. Következésképpen az EN 16156:2010 szabványra történő hivatkozás kiadásakor hivatkozni kell az EN ISO szabványra.
(7)
Az EN ISO 12863:2010-et egy technikai kiigazítás (3) módosította. A kiigazítást a CEN módosítás nélkül átvette (4), ezért az szerepel az EN 16156:2010 szabványban.
(8)
Az EN 16156:2010 és az EN ISO 12863:2010 szabványok eleget tesznek az M/425. sz. megbízásnak, és megfelelnek a 2001/95/EK irányelvben említett általános biztonsági előírásnak. Hivatkozásaikat közzé kell tenni az Európai Unió Hivatalos Lapjában.
(9)
A szabványok sikeres bevezetésének biztosítása érdekében az iparnak elegendő időt kell hagyni arra, hogy a termelést a szabványokban foglalt biztonsági szinthez igazítsák. 12 hónappal a szabványok 2010. november 17-i, CEN általi hozzáférhetővé tételét követően közzéteszik az Európai Unió Hivatalos Lapjában a szabványok hivatkozásait annak érdekében, hogy ezt követően valamennyi tagállamban közös kritériumok határozzák meg a tűzbiztonság vélelmét. A cigaretták tűzbiztonságának értékelése során - ideértve a cigaretta fogyasztóknak történő árusítási idejét is - a tagállamok piacfelügyeleti hatóságainak a belső piaci átláthatóság és jogbiztonság érdekében figyelembe kell venniük a (8) preambulumbekezdésben említett európai szabványokat.
(10)
Az e határozatban előírt intézkedések összhangban vannak a 2001/95/EK irányelvvel létrehozott bizottság véleményével,
ELFOGADTA EZT A HATÁROZATOT:
1. cikk
Az EN 16156:2010 „Cigaretták - A gyúlékonysági képesség értékelése - Biztonsági követelmény” és az EN ISO 12863:2010 „A cigaretták gyúlékonyságának értékelése szabványos vizsgálati módszerrel” szabványok megfelelnek a 2001/95/EK irányelvben foglalt veszélyekre vonatkozó általános biztonsági előírásnak.
2. cikk
Az EN 16156:2010 és az EN ISO 12863:2010 szabványokra történő hivatkozásokat 2011. november 17-én közzé kell tenni az Európai Unió Hivatalos Lapjának C részében.
3. cikk
Ennek a határozatnak a tagállamok a címzettjei.
Kelt Brüsszelben, 2011. augusztus 9-én.

Labels: 7
3
17
20